Демократична България е против такава непропорционална мярка.

Пръстовите отпечатъци са чувствителни лични данни и задължителното им снемане и съхраняване е прекомерно накърняване на свободите на гражданите. В допълнение не смятаме, че такава мярка е необходима с оглед сигурността на личните карти в Европейския съюз, тъй като съществуват редица други мерки, които могат да гарантират автентичността на личните документи, без да поставят под въпрос гражданските ни свободи.

Нещо повече: регламентът се предлага без да е направена адекватна оценка на информационната сигурност и защитата на данните на такова решение, включително риска от злоупотреби и изтичане на пръстови отпечатъци, което допълнително поставя под съмнение реализацията му.

Принципно подкрепяме Регламента за хармонизиране на изискванията към сигурността на личните документи, но настояваме от него да отпадне въпросното изискване за задължително записване на пръстови отпечатъци.

Настоящото българското законодателство предвижда пръстовите отпечатъци да се вграждат в личната карта само при изрично желание на нейния притежател.

Припомняме и че правителството продължава да бави внедряването на новите лични карти, които МВР трябваше да започне да издава още през 2018 г.

Призоваваме българските евродепутати в Комисията по граждански свободи, правосъдие и вътрешни работи да гласуват против текстовете, отнасящи се до задължителното записване на пръстови отпечатъци в личните карти.

Призоваваме и българското правителство да обясни дали е подкрепило тази мярка в Съвета на Европейския съюз, знаейки резервите на българското общество към използването на пръстови отпечатъци от държавни органи.

07 Март 2019, Четвъртък